Predlog SKLEP EVROPSKEGA PARLAMENTA IN SVETA o uporabi instrumenta prilagodljivosti /* COM/2014/0349 final - 2014/ () */





OBRAZLOŽITVENI MEMORANDUM Uredba Sveta (EU, EURATOM) št. 1311/2013 z dne 2. decembra 2013 o večletnem finančnem okviru za obdobje 2014–2020[1] omogoča uporabo instrumenta prilagodljivosti za financiranje jasno opredeljenih odhodkov, ki jih ni mogoče financirati v okviru zgornjih mej, ki so na razpolago za enega ali več razdelkov večletnega finančnega okvira. Komisija v skladu s členom 11 Uredbe Sveta št. 1311/2013 in točko 12 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju[2] ter po preveritvi vseh možnosti za prerazporeditev odobritev iz podrazdelka 1b predlaga uporabo instrumenta prilagodljivosti. Uporabljena bodo sredstva v znesku 79 785 595 EUR, ki presegajo zgornjo mejo podrazdelka 1b, namen uporabe teh sredstev pa je dopolnitev financiranja iz splošnega proračuna Evropske unije za proračunsko leto 2015 za programe strukturnih skladov na Cipru, ki bi jim bilo treba dodeliti dodatna sredstva za leto 2015 v višini skupaj 100 000 000 EUR. Odobritve plačil, ki so namenjene poplačilu dodatnih odobritev za prevzem obveznosti v zvezi s Ciprom in ki so se v letih 2014[3] in 2015 črpale prek instrumenta prilagodljivosti, se ocenijo na podlagi okvirnega plačilnega profila, ki je predstavljen v preglednici spodaj: (v milijonih EUR, v tekočih cenah) Leto || Odobritve plačil v zvezi z uporabo instrumenta prilagodljivosti za Ciper v letih 2014 in 2015 2015 || 11,3 2016 || 43,7 2017 || 73,9 2018 || 40,2 Skupaj || 169,1 Natančni letni zneski za obdobje 2016–2018 bodo opredeljeni v predlogu proračuna za zadevno leto. Pri izračunu nedodeljene razlike in skupne razlike za plačila se ti zneski ne upoštevajo v znesku letne zgornje meje večletnega finančnega okvira za odobritve plačil. Obe veji proračunskega organa se morata zavedati, da je treba sklep objaviti v Uradnem listu Evropske unije pred objavo splošnega proračuna Evropske unije za proračunsko leto 2015. Predlog SKLEP EVROPSKEGA PARLAMENTA IN SVETA o uporabi instrumenta prilagodljivosti EVROPSKI PARLAMENT IN SVET EVROPSKE UNIJE STA - ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju[4], zlasti točke 12 Sporazuma, ob upoštevanju predloga Evropske komisije, ob upoštevanju naslednjega: (1) Člen 11 Uredbe Sveta št. 1311/2013 o večletnem finančnem okviru za obdobje 2014–2020[5] vzpostavlja instrument prilagodljivosti do višine 471 milijonov EUR (cene iz leta 2011) na leto. (2) Po preveritvi vseh možnosti za prerazporeditev odobritev v okviru podrazdelka 1b se zdi, da je treba uporabiti instrument prilagodljivosti za dopolnitev financiranja iz splošnega proračuna Evropske unije za proračunsko leto 2015 prek zgornje meje iz razdelka 1b, in sicer v višini 79 785 595 EUR, za financiranje programov strukturnih skladov na Cipru, da se Cipru odobri dodatna dodelitev iz strukturnih skladov za leto 2015 v skupnem znesku 100 000 000 EUR. (3) Evropski parlament in Svet sta za proračunsko leto 2014 na podlagi sklepa z dne 20. novembra 2013 že uporabila instrument prilagodljivosti za financiranje programov strukturnih skladov na Cipru v znesku 89 330 000 EUR v odobritvah za prevzem obveznosti. (4) Ob upoštevanju dopolnilne narave instrumenta prilagodljivosti, ki se po preveritvi vseh možnosti za prerazporeditve odobritev uporabi nad zgornjo mejo večletnega finančnega okvira, je treba zagotoviti dodatne odobritve plačil za kritje dodatnih odobritev za prevzem obveznosti za Ciper za proračunski leti 2014 in 2015, in sicer na podlagi pričakovanega plačilnega profila, ki se v letu 2015 ocenjuje na 11,3 milijona EUR, v letu 2016 na 43,7 milijona EUR, v letu 2017 na 73,9 milijona EUR in v letu 2018 na 40,2 milijona EUR. Letne zneske za posamezno leto v obdobju 2016–2018 bo treba potrditi s posameznimi predlogi proračuna, ki jih bo Komisija predložila v tem obdobju – SPREJELA NASLEDNJI SKLEP: Člen 1 Za splošni proračun Evropske unije za proračunsko leto 2015 se uporabi instrument prilagodljivosti, da se zagotovi 79 785 595 EUR v odobritvah za prevzem obveznosti v razdelku 1b in 11 315 595 EUR v odobritvah plačil. Ta znesek se uporabi za dopolnitev financiranja programov strukturnih skladov na Cipru v okviru podrazdelka 1b. Plačila, povezana s financiranjem strukturnih skladov na Cipru prek instrumenta prilagodljivosti v letih 2014 in 2015, bodo v obdobju 2016–2018 znašala 157 800 000 EUR. Točen letni znesek bo opredeljen v predlogu proračuna ustreznega leta, kakor ga bo predstavila Komisija. Člen 2 Ta sklep se objavi v Uradnem listu Evropske unije. V Bruslju, Za Evropski parlament Za Svet Predsednik Predsednik [1] UL L 347, 20.12.2013, str. 884. [2] UL C 373, 20.12.2013, str. 1. [3] UL L 50, 20.2.2014, str. 19. Sklep Evropskega parlamenta in Sveta z dne 20. novembra 2013 o uporabi instrumenta prilagodljivosti [4] UL C 373, 20.12.2013, str. 1. [5] UL L 347, 20.12.2013, str. 884.